Vopnahlé á milli Ísraela og Palestínumanna hélt á Gaza-svæðinu í nótt. Tugir Palestínumanna höfðu farist í átökum dagana á undan, þeim mannskæðustu í rúmt ár.
Egypskum stjórnvöldum tókst að miðla málum á milli Palestínumanna á Gaza-svæðinu og Ísraelsstjórnar og tilkynnt var um vopnahlé í gærkvöld. Heilbrigðisyfirvöld á svæðinu höfðu varað við neyðarástandi þar sem ekki var til nægt eldsneyti til að knýja rafstöðvar sjúkrahúsa mikið lengur.
Ísraelskir miðlar sögðu frá því að fáeinum eldflaugum hefði verið skotið frá Gaza-svæðinu skömmu eftir að vopnahléið tók gildi og var því svarað með árásum á móti. Eftir það virðist vopnahléið hafa haldið.
Til átaka kom eftir að Ísraelar handtóku leiðtoga samtakanna PIJ, sem vinna náið með Hamas. Palestínska heilbrigðisráðuneytið segir 44 hafa farist í árásum Ísraela og ríflega 300 særst. Ísraelski herinn telur 35 hafa farist, þar af ellefu almenna borgara. Fimmtán til viðbótar hafi farist í árásum PIJ. Enginn Ísraeli fórst í átökunum svo vitað sé.
Joe Biden Bandaríkjaforseti kallaði eftir því í yfirlýsingu að stríðandi fylkingar virtu vopnahléið og tryggðu að eldsneyti og mannúðaraðstoð flæddu nú hindrunarlaust á Gazasvæðið. Þá sagði hann að rannsaka þyrfti sérstaklega mannfall almennra borgara í átökunum.
Ísraelar lokuðu á ferðir til og frá Gaza-svæðinu við upphaf þessarar nýjustu hrinu átaka. Þeim takmörkunum hefur nú að mestu verið aflétt, segir í frétt breska ríkisútvarpsins.
Vopnahlé á milli Ísraela og Palestínumanna hélt í nótt og í morgun. Stillt var til friðar í gær eftir átök undanfarinna daga, þau mannskæðustu í rúmt ár.